#### FARSKÝ LIST

**18. marec – 24. marec 2019, číslo 329**

*Gréckokatolícka cirkev, farnosť Čičava, Čičava 38, 09301*

Tel.: 0911/711488, o.martinlaban@gmail.com

***Portréty svätosti***

***Tri príbehy premeny***

*Vieme, že počas života v tomto svete musíme okrem chvíľ pohodlia, pokoja a blahobytu prežívať aj rôzne boje, ťažkosti a stres. Vieme aj to, že na to, aby sme obstáli v týchto skúškach a zostali aj v ťažkých časoch pokojní a láskaví, ako to od nás Boh žiada, potrebujeme milosť vytrvalosti.*

*No nech je Bohu vďaka za dary Ducha Svätého! Vďaka Bohu za prísľub, že skrze Ducha sa všetci môžeme stať podobnejšími Ježišovi – všetci sa môžeme stať svätými. Svätý Pavol vo viacerých listoch uvádza modlitbu za to, aby jeho čitatelia našli silu a vytrvalosť, ktoré prúdia zo svätého života. Modlil sa, aby boli Kolosania „upevnení“ Božou mocou (Kol 1, 11). V prípade Efezanov sa modlil za to, aby spoznali, „aká nesmierne veľká je jeho moc“ (Ef 1, 19). A modlil sa, aby kresťanov v Ríme naplnila „všetka radosť a pokoj vo viere“, aby tak mohli „v sile Ducha Svätého oplývať nádejou“ (porov. Rim 15, 13). Ešte aj o sebe samom Pavol píše, že túži spoznať moc Kristovho vzkriesenia (porov. Flp 3, 10).*

*No sila, o ktorej Pavol hovorí, nie je nejaká magická a divotvorná moc. Je to sila vzoprieť sa pokušeniam, milovať ľudí, ktorých nie je ľahké milovať, odpúšťať a pomáhať chudobným a núdznym. V tomto článku chcem prerozprávať tri príbehy ľudí, ktorí sa pre svojich blížnych stali žiarivými príkladmi svätosti. Budeme hovoriť o tom, ako počas svojho rastu vo svätosti našli silu v Pánovi – a ako ich svedectvo môže povzbudiť aj nás.*

***Svätý Ignác z Loyoly: poznanie svätosti***

*Jedna z najjednoduchších vecí, ktoré môžeš spraviť na ceste k svätosti, je vyhradiť si čas na lepšie poznávanie Ježiša. Môžeš viac čítať Písmo alebo vyhľadať nejakú knihu, ktorá ťa poučí o modlitbe. Ver, že Boh požehná aj tie najmenšie kroky a nechá z nich vzísť ovocie. Mysli na to, že Boh sa nám veľmi rád zjavuje. Tak veľmi po tom túži, že nepremárni žiadnu príležitosť, ktorú mu dáme, a použije ju na to, aby nás pritiahol bližšie k sebe.*

*Dobrým príkladom tohto pravidla je jeden svätec zo šestnásteho storočia: Ignác z Loyoly. Keď sa v nemocnici pripútaný k posteli zotavoval zo zranení z vojny, začal čítať Nasledovanie Krista a príbehy svätých. K takémuto výberu kníh pritom Ignáca neviedla vrúcna túžba po svätosti. Jednoducho nemal na výber nič iné! Ale Ignácova ľahostajnosť Pána nezastavila. Počas čítania Duch postupne obmäkčoval jeho srdce.*

*Zakrátko si Ignác uvedomil, že tieto knihy zmenili jeho pohľad na život. Prestal snívať o sláve z vyhratých bitiek a začal snívať o konaní slávnych vecí pre Ježiša. A počas tohto snívania mu Duch Svätý dal okúsiť Božiu lásku, naplnil ho radosťou a povzbudil ho, aby vytrval. Postupom času sa z Ignáca stal iný človek. Áno, istú časť zohralo to, že vzal do ruky spomínané knihy, no Duch Svätý preňho urobil ešte oveľa viac. Tento niekdajší vojak bažiaci po sláve neskôr založil nové rehoľné spoločenstvo, jezuitov, a vytvoril Duchovné cvičenia, ktoré dodnes privádzajú mnohých ľudí bližšie k Pánovi.*

*To, čo sa stalo Ignácovi, sa môže stať aj nám. Každý môže prehlbovať svoje vedomosti o Ježišovi. A tieto vedomosti nás môžu každý deň o čosi viac pretvoriť na obraz Boha. Príbeh svätého Ignáca hovorí, že keď sa priblížime k Pánovi, začne sa meniť spôsob nášho zmýšľania aj konania – hnev sa premení na lásku, tvrdosť na vľúdnosť, necitlivosť na trpezlivosť, a tak ďalej. A tieto zmeny nášho správania si na nás všimnú aj druhí.*

***Svätý Benedikt Jozef Labré: Ovocie svätosti***

*V stredu počas Veľkého týždňa roku 1783 vychudnutý žobrák bez domova menom Benedikt Jozef Labré padol na schodoch pred jedným rímskym kostolom. Krátko nato zomrel. Keď sa správa o Benediktovej smrti rozšírila, začali k jeho pozostatkom prichádzať ľudia z celého Ríma, aby mu vzdali poslednú poctu. Na jeho pohrebe, ktorý sa konal na Veľkonočnú nedeľu, bol prítomný taký veľký zástup, že museli byť privolaní vojaci, ktorí sa starali o poriadok. Už pár mesiacov po Benediktovej smrti mu ľudia pripisovali vykonanie viac než stotridsiatich zázrakov. A o osem rokov nato bol vyhlásený za svätého.*

*Keby sme hľadeli len na zovňajšok, asi by sme Benedikta nezaradili medzi svojich obľúbených svätcov. Dlhé roky bol bezdomovcom a život trávil túlaním sa po kostoloch. Zámerne sa vyhýbal priateľstvám a zdalo, sa že má zvláštnu radosť z toho, že jeho neupravený vzhľad a otrhané oblečenie vzbudzuje u ľudí odpor. Mnohí si mysleli, že je psychicky chorý. Niektorí súčasní cirkevní historici tvrdia, že pravdepodobne trpel depresiou a mal určitú formu autizmu.*

*No napriek svojmu vzhľadu, zvláštnemu správaniu a rôznym ďalším ťažkostiam Benedikt miloval Ježiša – a aj to prejavoval navonok. Každého, kto sa s ním stretol, sa dotkla jeho pokora a láskavosť. Tento svedok viery napriek všetkých ťažkostiam – dokonca aj napriek svojmu vlastnému „čudáctvu“ – preukazoval ľuďom láskavosť a priťahoval ich bližšie k Pánovi.*

*Príbeh svätého Benedikta Jozefa Labrého odhaľuje o svätosti dve dôležité skutočnosti: 1. svätým sa môže stať ktokoľvek; 2. svätosť mnohé mení. Keď Duchu Svätému dovolíme, aby nás formoval, všimnú si to aj ľudia vôkol nás. Bez ohľadu na naše životné okolnosti začneme prinášať ovocie Ducha a ono bude ovplyvňovať aj ľudí v našom okolí.*

***Štefan a Melánia: Radosť zo svätosti***

*Vďaka rastu vo svätosti vidíme všetko, čo pre nás Boh spravil, nielen to, že nám odpustil hriechy. Vidíme, ako v našom živote aktívne účinkuje jeho milosť. Na svojich drahých sa pozeráme ako na prekrásne dary, ktoré sú nám oporou na ceste. Vidíme milosti a požehnania, ktoré na nás vylial, a uvedomujeme si, akými rôznymi spôsobmi nás posilňoval a povzbudzoval v čase skúšky či choroby. A pohľad na všetky tieto veci mení naše duchovné rozpoloženie. Vďaka vedomiu toho, že náš život je v Božích rukách, sme radostnejší a slobodnejší. Menej sa staráme o seba a viac o druhých, pretože sme presvedčení, že sa o nás stará aj Boh.*

*Štefan cítil, že to medzi ním a jeho manželkou Melániou akosi škrípe. Jeden druhému sa navzájom čoraz viac odcudzovali. Na podnet istého priateľa začal chodiť denne na svätú omšu a každý deň si vyhradil aj istý čas na modlitbu. Postupne si uvedomil, že čas s Pánom trávi veľmi rád. Prekvapilo ho aj zistenie, že táto spokojnosť sa prenáša do celého jeho dňa. Neohraničovala sa len na svätú omšu alebo čas osobnej modlitby.*

*Modlitba a svätá omša: tieto dve malé zmeny v Štefanovom živote spôsobili veľké veci. Bez toho, žeby si to nejako zvlášť uvedomil, bol trpezlivejší. Taktiež sa zriedkavejšie hádal so svojou manželkou. Už sa netrápil nad každou drobnosťou, ktorú neurobila podľa jeho predstáv. Viac sa sústredil na jej potreby a snažil sa jej pomôcť s domácimi prácami.*

*Štefan možno všetky tieto zmeny ani nepostrehol, ale Melánia určite áno. A obmäkčilo jej to srdce. Jeho pokoj ju napĺňal šťastím. Jeho šťastie miernilo jej bremená. Žasla nad tým tak veľmi, že postupne začala chodiť na sväté omše spolu s ním. Nielenže sa upevnilo ich manželstvo, ale obaja sa väčšmi priblížili k Pánovi.*

***Skutočná svätosť***

*V príbehoch o Ignácovi z Loyoly, Benediktovi Labrém a Štefanovi a Melánii máme tri príklady toho, že Duch Svätý môže konať za akýchkoľvek okolností. Vidíme na nich, že svätosť nespočíva vo veľkolepých gestách alebo nemožných hrdinských skutkoch. Byť svätý znamená vkladať svoj každodenný život do Ježišovho príjemného jarma (Mt 11, 28 – 30). Svätosť znamená hľadať Pána, zo všetkých síl ho nasledovať a dovoliť jeho Duchu zmeniť naše srdce.*

*Približovať sa k Ježišovi je veľké privilégium. A je úžasné sledovať, ako nás pretvára na svoj obraz. Dajme si teda na tento rok predsavzatie, že s ním budeme tráviť viac času. Z úsilia o svätosť urobme svoju prioritu. Povedzme Pánovi, že sa chceme stať takými, ako je on.*

*Nech vás Pán tento rok požehná. Nech vás v priebehu nasledujúcich dní, týždňov a mesiacov ešte viac posvätí, aby ste pre každého, koho stretnete, boli čoraz dokonalejším obrazom Boha.*

***Drahý braček***

***Duchovné priateľstvo, ktoré bolo Teréziinou útechou v poslednom roku jej života***

***Michael J. Denk***

*Clive Staples Lewis vo svojej knihe Štyri lásky napísal: „Priateľstvo sa rodí vo chvíli, keď jeden človek povie druhému: ,Čože?! Aj ty?‘“*

*Svätá Terézia z Lisieux toto mohla povedať seminaristovi Mauriceovi Bellierovi v poslednom roku svojho pozemského života. Vo svojej autobiografii opisuje ich jedinečné priateľstvo takto:*

*Keď sa Ježišovi zapáči spojiť dve duše pre svoju slávu, tak im dovolí vymieňať si z času na čas myšlienky, aby sa tak navzájom povzbudzovali k väčšej láske k Bohu.*

*Listy Mauriceovi a od Mauricea tvoria väčšinu jej korešpondencie z posledných štyroch mesiacov jej života. Najskôr Terézia Mauriceovi písala preto, aby ho povzbudzovala k láske voči Pánovi, no napokon aj sama dostala niečo rovnako cenné: starostlivého priateľa, ktorý bol pri nej v jej najtemnejšej hodine.*

***Prosba o pomoc***

*Maurice Belliere, energický mladík z Normandie, bol v seminári známy svojou živou predstavivosťou a hereckým talentom. No v októbri 1895, počas druhého ročníka svojho štúdia, začal prežívať veľké obavy, ba až beznádej. Akýsi hlas mu v hlave stále hovoril: „Nikdy nebudeš dosť svätý na to, aby si sa stal kňazom, nieto ešte misionárom.“ Maurice, sužovaný pochybnosťami, si uvedomil, že potrebuje pomoc.*

*Na duchovných cvičeniach v seminári, ktoré mávali tamojší seminaristi každý rok spolu so seminaristami s diecézy Bayeux a Lisieux, Maurice počul niekoho rozprávať o karmelitánskom kláštore v Lisieux. Dozvedel sa, že medzi rehoľníčkami je niekoľko dcér z rodiny Martinovcov z Lisieux a že sú to všetko sväté ženy, ktoré sa verne a rady v modlitbe prihovárajú na rôzne úmysly.*

*Maurice sa rozhodol, že napíše matke predstavenej – ktorou bola práve jedna zo sestier rodiny Martinovcov. Prosil ju, aby mu vybrala nejakú rehoľníčku, ktorá by sa zaňho modlila; niekoho, „kto by sa osobitne obetoval za spásu mojej duše a vyprosil mi milosť vernosti povolaniu, ktoré som od Boha dostal“.*

*Matka Agnesa mu odpísala, že mu vybrala svoju mladšiu sestru Teréziu.*

***Zachránený vrúcnymi modlitbami***

*Matka Agnesa odovzdala Terézii ďalšiu Mauriceovu žiadosť o modlitbu v deň, keď sa v komunite pralo. Hoci Terézia vtedy stála s ostatnými sestrami v práčovni, bola nadšená, že o ňom dostala nové správy.*

*Maurice mal práve nastúpiť na povinnú vojenskú službu, ktorá trvala jeden rok. Dúfal, že tam bude „pracovať pre Boha“ a vráti sa s príbehmi obrátených vojakov. Ale to sa nestalo. Namiesto toho, aby Maurice niekoho priviedol bližšie k Bohu, sám sa od neho vzdialil. O deväť mesiacov, v júli 1896, vo svojom treťom liste adresovanom kláštoru sa priznáva, že počas služby urobil „nesmierne hrubé chyby“. Matku Agnesu požiadal, aby Terézia zaňho zdvojnásobila svoje modlitby. Terézia mala vtedy len dvadsaťdva rokov a jej zdravotný stav sa zhoršoval. Modlitba za Mauriceovo duchovné povolanie sa pre ňu stala zdrojom duchovnej útechy práve vo chvíli, keď sama začala prežívať pochybnosti o základoch viery. Mauriceov list bol pre ňu novým impulzom k modlitbe. A tak sa zaňho začala prihovárať dennodenne.*

*V októbri 1896 bol Maurice už opäť v seminári a vrátil sa k duchovnému životu. Zásluhy za to pripisoval Teréziiným modlitbám. Pri ďalšom liste matka Agnesa Terézii navrhla, aby mu odpovedala obratom. Tak sa začala ich nepretržitá korešpondencia: duchovné partnerstvo, na ktoré neskôr nikdy ani jeden z nich nezabudol.*

***Priateľ a brat***

*Hoci Terézia Mauriceovi duchovne radila, predsa sa postupne začala na jeho listy aj tešiť. Svoju korešpondenciu dokonca nazvala „sladkou misiou“. S Mauriceom sa delila aj o svoju duchovnú poéziu a prosila ho, aby sa za ňu každý deň modlil zvláštnu modlitbu. Keďže Teréziini bratia zomreli ešte ako celkom malí, Maurice zaplnil v Terézii určité prázdne miesto. Napísala mu: Moja vďačnosť nášmu Pánovi, ktorý mi dal brata, určite nie je menšia ako vaša.*

*Terézia svojho nového brata zaradila dokonca do svojej vlastnej rodiny. Poprosila ho, aby jej poslal dôležité dátumy svojho života. Jeden z nich medzi nimi vynikal: 8. september 1890. V tento deň, ktorý bol zároveň dňom Tereziných sľubov v karmelitánskom kláštore, totiž Maurice pocítil, že Boh potvrdzuje jeho kňazské a misionárske povolanie.*

*Terézii dávalo zmysel, prečo ju Boh spojil s kňazom-misionárom. Sama dlho obdivovala život misionárov, ale zreteľne vnímala, že má povolanie k rehoľnému životu v kláštore. Vďaka tomu, že sa za svojho duchovného brata modlila a spolu s ním trpela, mala účasť na jeho diele. „Pracujme spolu na spáse duší,“ napísala mu.*

*Hoci si to Maurice sám neuvedomoval, dal Terézii hneď niekoľko darov: bratstvo, misionárske povolanie a duchovné priateľstvo. Hoci on seba samého nepovažoval za nejakého mimoriadne múdreho alebo svätého človeka, predsa na Teréziine pohľady a verše odpovedal horlivými slovami povzbudenia:*

*Áno, sestra: „Žime láskou.“ Ako chladno je vôkol nás bez Boha, bez jeho lásky. No aký pokoj prežívame, keď naše duše vzplanú svätou horlivosťou... Ako hovorí ktorýsi svätec: Keď milujeme, tak už netrpíme. Mauriceove slová akoby vrhli do Teréziinej cely lúče svetla. Keďže bola vážne chorá, mala dlhodobo horúčku, kašľala a chudla, bola oslobodená od bežných povinností karmelitánky. V tomto momente nemohla robiť takmer nič – len trpieť a modliť sa.*

***Učeník Malej cesty***

*Okolo Veľkej noci 1897 si Terézia už bola istá tým, že jej smrť je blízko. S Bohom sa však mala stretnúť až v septembri toho roku. Na svojej posteli na ošetrovni premýšľala, ako odpovie Mauriceovi, ktorý ju neustále prosil o radu. Písal jej, že v duchovnom živote postupuje len veľmi pomaly. Terézia sa teda rozhodla, že mu opíše svoju „malú cestu“, ktorú jej ukázal Boh. Terézia Mauriceovi napísala, že sa nemusí báť Božieho odsúdenia, pretože Boh je milosrdná láska; on sa môže na túto lásku spoľahnúť a oprieť sa o ňu ako malé dieťa. Terézia sa mu tiež zdôverila: „Pán Boh vám nedal za sestru veľkú dušu, ale maličkú a veľmi nedokonalú.“ Svoju nádej totiž nezakladala na svojej svätosti, ale na Božej schopnosti premeniť aj ten najmenší skutok lásky na niečo hodnotné a užitočné. Keď si Maurice prečítal jednoduché, no pritom hlboké Teréziine rady, odpísal jej: Viete, že ste mi ukázali úplne nové horizonty? Zvlášť vo vašom poslednom liste nachádzam pohľad na Ježišovo milosrdenstvo, na toľkú dôvernosť, ktorou nás povzbudzuje... a ktorú som doteraz takmer nevidel... Nechávam sa viesť a kráčam po vašej ceste; a túžim, aby sa táto cesta stala aj mojou.*

*Maurice duchovne dozrieval a zároveň sa svojím srdcom a mysľou čoraz väčšmi zjednocoval s Teréziou. Terézii to dodávalo veľa síl vo chvíľach, keď sa cítila obklopená temnotou. Jej myseľ sa začínala plniť myšlienkami plnými nádeje: jej „malá cesta“ bola určená aj pre iných ľudí; Maurice, jej brat, naplní svoje povolanie vďaka jej modlitbám; jej život v klauzúre a v utrpení mal zmysel!*

***Spoločenstvo svätých***

*Vo svojom predchádzajúcom liste Terézia Mauriceovi vysvetlila, ako chce prežiť svoj čas v nebi: V nebi si budem želať to isté, čo na zemi: milovať Ježiša a dosiahnuť, aby ho milovali... Naše úlohy zostanú tie isté, vy budete mať apoštolskú výbavu, ja modlitbu a lásku. Koncom leta už bolo jasné, že jej smrť je veľmi blízko. Až vtedy Terézia odhalila Mauriceovi svoj zdravotný stav. On jej okamžite odpovedal: „Aký úder pre moje úbohé srdce! Bolo na to tak málo pripravené,“ začal. „Odíďte, sestrička,“ pokračoval. „Nenechávajte už Ježiša čakať.“ Maurice napokon uveril tomu, o čom mu Terézia stále písala: že ich jednota sa vo večnosti nestratí, ale ešte viac upevní. „Vaša duša povedie moju, bude sa jej prihovárať a utešovať ju, ibaže by sa Ježiš nahneval na moje náreky,“ napísal jej so štipkou humoru. Maurice a Terézia si vymenili ešte niekoľko listov. Terézia napokon 30. septembra 1897 odišla do večnosti. Zásahom Prozreteľnosti práve v deň, keď Terézia vstúpila do neba, Maurice docestoval do Afriky a začal pôsobiť ako misionár. Naďalej sa za Teréziu modlil a prosil ju o príhovor, až kým sám v roku 1907 nezomrel.*

***Svetlo priateľstva***

*Posledné roky života svätej Terézie boli tým najtemnejším obdobím jej života – z telesného i duchovného hľadiska. Je úžasné, že napriek tomu dokázala odovzdať Mauriceovi svoju duchovnú múdrosť a pravidelne sa zaňho modliť. No ešte úžasnejšie je to, že tento seminarista, zápasiaci s neistotou vo veci svojho povolania, dokázal vniesť toľko svetla a nádeje do života svätice.*

*Maurice dodal Terézii istotu a prejavil jej súcit. Tak ako ona i on hľadal Krista a zaujímal sa o všetko, o čo sa zaujímala aj ona. Stal sa jej spoločníkom aj žiakom. Možno nebol duchovne taký zrelý ako Terézia, no predsa jej poskytol povzbudenie, ktoré potrebovala – a bol to pre ňu veľmi cenný dar.*

*Ani my nemusíme byť na nejakej mimoriadnej úrovni na to, aby sme povzbudili ľudí vôkol seba alebo im preukázali lásku plynúcu od Boha. Ak sme na tom duchovne dobre, Boh to určite môže použiť. No Boh môže použiť dokonca aj naše boje a pochybnosti! Duch Svätý koná prostredníctvom tých najobyčajnejších ľudí vôkol nás, a tak nám pomáha k svätosti. A platí to aj naopak: používa nás, celkom obyčajných ľudí, aby priviedol k svätosti iných.*

*Kňaza môže povzbudiť úprimná spoveď alebo láskavé slovo farníka. Našich rodičov, učiteľov a priateľov môžu povzniesť slová vďaky alebo pochopenia. Každý z nás má čo dať, zvlášť keď je naším cieľom milovať a prijímať lásku – tak ako tomu bolo v prípade Mauricea a Terézie.*

**Liturgický program**

**Tretí týždeň Veľkého pôstu**

**Sobota – 23.3. - Tretia pôstna sobota – tretia zádušná sobota**

**Nedeľa – 24.3. – Tretia pôstna nedeľa - Krížupoklonná**

|  |  |  |  |
| --- | --- | --- | --- |
|  | Čičava | Komárany | Merník |
| Po 18.3. | 11.45 – 6.hodinka |  | 18.00 +Ján (r.Pavučkova) + panychýda |
| Ut 19.3. | 11.45 – 6.hodinka  12.15 na úmysel darcu |  |  |
| St 20.3. | 11.45 – 6.hodinka | 18.00 LVPD \*bohuznáma rodina |  |
| Št  21.3. | 11.45 – 6.hodinka  17.00 +Jozef (r.Hricova) |  |  |
| Pi 22.3. | 11.45 – 6.hodinka  18.00 LVPD |  |  |
| So 23.3. | 9.00 zádušná | 7.30 zádušná | 10.30 zádušná |
| Ne 24.3. | 9.15 \*za farské spoločenstvo \*ZBP Juraj (r.Budaiova) | 11.00 | 7.30 na úmysel darcu |

Úmysel modlitby: **za farnosť, všetkých veriacich i neveriacich, chorých, zablúdených.**

**Počas pôstu** je zdržanlivosť od mäsa v stredu a piatok. Dobrovoľne môžeme konať aj prísnejší pôst. V pôste je zákaz hlučných zábav a takých počítačových, mobilných hier a internetových stránok, ktoré narúšajú kajúci charakter daného obdobia.